Temeljem članka 113. Zakona o gospodarenju otpadom („Narodne novine“ br. 84/21) i članka 18. Statuta Općine Babina Greda (“Sl. Vjesnik“ Vukovarsko - srijemske županije br. 11/09, 04/13, 03/14, 01/18, 13/18, 27/18 - pročišćeni tekst, 21A/19, 03/20 i 04/21), Općinsko vijeće općine Babina Greda je na svojoj 12. sjednici održanoj 11. kolovoza 2022. godine donijelo sljedeću

**O D L U K U**

**o sprječavanju odbacivanja otpada i mjerama za uklanjanje nepropisno odbačenog otpada**

**Članak 1.**

Ovom Odlukom određuju se načini provedbe:

* mjera sprječavanja protuzakonitog (nepropisnog) odbacivanja otpada,
* mjera uklanjanja protuzakonito (nepropisno) odbačenog otpada.

Kad uklanjanje otpada zahtijeva mjere koje nisu propisane ovom Odlukom neposredno se primjenjuju odredbe Zakona o gospodarenju otpadom.

**Članak 2.**

Protuzakonito odbačenim otpadom u okoliš smatra se otpad koji nije odložen u skladu s općim aktima Općine Babina Greda kojim se uređuje način pružanja javne usluge sakupljanja komunalnog otpada i kojim je propisan komunalni red.

Protuzakonito odbačenim otpadom u smislu ove Odluke, smatra se naročito:

* otpad odbačen u okoliš,
* glomazni otpad ostavljen na javnoj površini,
* opasni i građevinski otpad odbačen na javnim površinama,
* otpad odbačen pored spremnika za odvojeno prikupljanje otpada.

**Članak 3.**

Mjere za sprječavanje protuzakonitog odbacivanja otpada na području Općine Babina Greda su:

* uspostava sustava za zaprimanje obavijesti o nepropisno odbačenom otpadu,
* uspostava sustava evidentiranja lokacija nepropisno odbačenog otpada na području Općine Babina Greda,
* postavljanje znakova upozorenja o zabrani odbacivanja otpada na lokacijama za koje komunalni redar utvrdi da na njima postoji opasnost za odbacivanje otpada,
* provođenje redovitog terenskog nadzora radi utvrđivanja postojanja nepropisno odbačenog otpada i poduzimanje daljnjih mjera iz nadležnosti komunalnih redara,
* provođenje edukacija i informativnih aktivnosti koje se odnose na gospodarenje otpadom,
* godišnje akcije uklanjanja protuzakonito odbačenog otpada u suradnji s udrugama i davateljem javne usluge,

Provedbu mjera za sprječavanje protuzakonitog odbacivanja otpada osigurava Općina Babina Greda.

**Članak 4.**

Radi provedbe mjera iz članka 1. ove Odluke, komunalni redar rješenjem naređuje uklanjanje otpada vlasniku, odnosno posjedniku nekretnine, ako vlasnik nije poznat, na kojem je protuzakonito odložen otpad, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru).

Rješenjem se određuje: lokacija i procijenjena količina otpada, obveznik uklanjanja otpada te obveza uklanjanja otpada predajom ovlaštenoj osobi za gospodarenje tom vrstom otpada u roku koji ne može biti duži od 6 mjeseca od dana zaprimanja rješenja.

Protiv rješenja iz ovoga članka može se izjaviti žalba nadležnom Upravnom odjelu Vukovarsko- srijemske županije. Istekom roka određenog rješenjem iz ovoga članka komunalni redar utvrđuje ispunjavanje obveze određene rješenjem.

**Članak 5.**

Ako se obveznik uklanjanja otpada ne može utvrditi ili ako komunalni redar utvrdi da obveza utvrđena stavkom 1. ovog članka nije izvršena u određenom roku, Općina Babina Greda je dužna o svojem trošku osigurati uklanjanje tog otpada predajom ovlaštenoj osobi za gospodarenje tom vrstom otpada.

Općina Babina Greda ima pravo na naknadu troška uklanjanja otpada od vlasnika, odnosno posjednika nekretnine, ako vlasnik nije poznat, odnosno od osobe koja, sukladno posebnom propisu, upravlja određenim područjem (dobrom), na kojem se otpad nalazio prema načelu »onečišćivač plaća«.

Ako komunalni redar utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik, ako vlasnik nekretnine nije poznat, odnosno osoba koja, sukladno posebnom propisu, upravlja određenim područjem (dobrom), ne dopušta pristup radi utvrđivanja činjeničnog stanja u vezi odbačenog otpada, komunalni redar ovlašten je zatražiti nalog suda i asistenciju službenika ministarstva nadležnog za unutarnje poslove radi pristupa na nekretninu u svrhu utvrđivanja činjenica.

**Članak 6.**

Komunalni redar vodi evidenciju podataka o lokacijama, količinama i troškovima za provedbu mjera za uklanjanje protuzakonito odbačenog otpada za tekuću godinu.

Evidencija sadrži podatke o:

* lokacijama i količinama odbačenog otpada,
* troškovima uklanjanja odbačenog otpada,
* počiniteljima,
* zaračunatoj i naplaćenoj naknadi troška uklanjanja otpada,
* lokacijama na kojima je u više navrata utvrđeno odbacivanje otpada,
* lokacijama na kojima je u prethodne dvije godine evidentirano postojanje odbačenog otpada,
* provedbi mjera iz ove Odluke.

**Članak 7.**

Podaci o protuzakonito odbačenom otpadu mogu se dostaviti:

* putem telefona/mobitela komunalnog redara,
* poštom,
* elektronskom poštom,
* osobnom prijavom u prostorima Općine.

**Članak 8.**

Općina Babina Greda je dužna osigurati podatke o protuzakonito odbačenom otpadu te ih po potrebi unositi u mrežnu aplikaciju sustava evidentiranja koju vodi nadležno tijelo.

Temeljem podataka iz članka 6. ove Odluke posebna će se pozornost obratiti na lokacijama gdje je u više navrata utvrđeno protuzakonito odbacivanje otpada, te planirati mjere za provedbu mjera za sanaciju onečišćenog okoliša.

Sredstva za provedbu posebnih mjera sprječavanja protuzakonitog odbacivanja otpada i mjera uklanjanja protuzakonito odbačenog otpada osiguravaju se u proračunu Općine Babina Greda.

**Članak 9.**

Ovom odlukom stavlja se van snage Odluka o mjerama za sprečavanje nepropisnog odbacivanja otpada i mjerama za uklanjanje odbačenog otpada („Službeni vjesnik“ Vukovarsko- srijemske županije broj 08/18).

**Članak 10.**

Ova Odluka stupa na snagu osmog dana od dana objave u Službenom vjesniku Vukovarsko-srijemske županije.

**PREDSJEDNIK OPĆINSKOG VIJEĆA**

**Tomo Đaković**

KLASA: 363-01/22-01/93

URBROJ: 2196-7-01-22-1

Babina Greda, 11. kolovoza 2022. godine